title: 2013/590/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2011#Uznesenie Európskeho parlamentu zo 17. apríla 2013 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2011

text:
               16.11.2013

               SK

               Úradný vestník Európskej únie

               L 308/272

         ROZHODNUTIE EURÓPSKEHO PARLAMENTU
   zo 17. apríla 2013
   o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2011
   (2013/590/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre bezpečnosť sietí a informácií za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť sietí a informácií za rozpočtový rok 2011 spolu s odpoveďami agentúry (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 460/2004 z 10. marca 2004 o zriadení Európskej agentúry pre bezpečnosť sietí a informácií (4), a najmä na jeho článok 17,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0100/2013),

               1.

               udeľuje výkonnému riaditeľovi Európskej agentúry pre bezpečnosť sietí a informácií absolutórium za plnenie rozpočtu agentúry za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej agentúry pre bezpečnosť sietí a informácií, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 135.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 77, 13.3.2004, s. 1.

      (5)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2011
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej agentúry pre bezpečnosť sietí a informácií za rozpočtový rok 2011,

                  —

                  so zreteľom na správu Dvora audítorov o overení ročnej účtovnej závierky Európskej agentúry pre bezpečnosť sietí a informácií za rozpočtový rok 2011 spolu s odpoveďami agentúry (1),

                  —

                  so zreteľom na odporúčanie Rady z 12. februára 2013 (05753/2013 – C7-0041/2013),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na nariadenie Európskeho parlamentu a Rady (ES) č. 460/2004 z 10. marca 2004 o zriadení Európskej agentúry pre bezpečnosť sietí a informácií (4), a najmä na jeho článok 17,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0100/2013),

                  A.

                  keďže Dvor audítorov vyhlásil, že získal primeranú istotu o tom, že účtovná závierka za rozpočtový rok 2011 je spoľahlivá a že príslušné operácie sú zákonné a správne;

                  B.

                  keďže 10. mája 2012 Európsky parlament udelil výkonnému riaditeľovi Európskej agentúry pre bezpečnosť sietí a informácií (ďalej len „agentúra“) absolutórium za plnenie rozpočtu agentúry za rozpočtový rok 2010 (6) a v uznesení, ktoré je súčasťou rozhodnutia o absolutóriu, Európsky parlament okrem iného:

                              —

                              vyjadril znepokojenie nad tým, že Dvor audítorov uviedol prenesené rozpočtové prostriedky na nasledujúci rok v objeme 19 % celkového rozpočtu agentúry,

                              —

                              vyzval agentúru, aby:

                              —

                              vypracovala podrobný zoznam fyzického inventára a zabezpečila správnosť účtovných zápisov,

                              —

                              zlepšila transparentnosť odhadov a vyvodzovania zodpovednosti,

                              —

                              posilnila svoje postupy schvaľovania verejného obstarávania na úrovni rozhodovania o financovaní a pracovného programu,

                              —

                              zabezpečila zrozumiteľné zverejnenie informácií o výnimkách vo svojej výročnej správe o činnosti,

                              —

                              zabezpečila primerané opatrenia na základe potenciálnych nezrovnalostí,

                              —

                              vypracovala následné kontroly a podala o nich správu;

                  C.

                  keďže celkový rozpočet agentúry na rok 2011 bol 8 102 921 EUR, čo je v porovnaní s rokom 2010 (8 133 188 EUR) zníženie o 0,003 %; keďže počiatočný príspevok Únie do rozpočtu agentúry na rok 2011 predstavoval 7 931 858 EUR (7) v porovnaní so sumou 7 928 200 EUR v roku 2010,

         Rozpočtové a finančné hospodárenie

                  1.

                  pripomína, že počiatočný príspevok Únie na rok 2011 predstavoval 7 931 858 EUR; konštatuje, že plnenie rozpočtu sa v porovnaní s predchádzajúcim rokom zlepšilo;

                  2.

                  na základe ročnej účtovnej závierky berie na vedomie, že počiatočný rozpočet agentúry na rok 2011 predstavoval 7 931 858 EUR; konštatuje však, že správna rada rozpočet zmenila, tak aby zohľadňoval príspevok krajín Európskeho združenia voľného obchodu vo výške 171 063 EUR;

                  3.

                  na základe ročnej účtovnej závierky konštatuje, že rozpočtové prostriedky boli zaviazané vo výške 100 % v porovnaní s 99,95 % v roku 2010, pričom platby dosiahli 85,82 % celkových spravovaných rozpočtových prostriedkov v porovnaní s úrovňou 75,46 % v roku 2010;

         Prenesené rozpočtové prostriedky

                  4.

                  na základe ročnej účtovnej závierky konštatuje, že zo zmluvne dohodnutých, ale zatiaľ nezaplatených viazaných rozpočtových prostriedkov na konci roka 2011 bolo 1 166 895 EUR prenesených do roku 2012; ďalej konštatuje, že celková suma prenesených rozpočtových prostriedkov, ktoré boli zrušené (t. j. boli prenesené z roka 2010 a neboli vyplatené v roku 2011), v roku 2011 predstavovala 130 133 EUR;

                  5.

                  je znepokojený skutočnosťou, že Dvor audítorov opäť oznámil prenesenie 33 % prostriedkov operačného rozpočtu agentúry (hlava III); vyjadruje obavy, že táto situácia svedčí o oneskoreniach vo vykonávaní činnosti agentúry, ktoré sú financované z hlavy III, a je v rozpore so zásadou ročnej platnosti rozpočtu; opäť naliehavo vyzýva agentúru, aby informovala orgán udeľujúci absolutórium o opatreniach prijatých na riešenie tohto nedostatku; ďalej konštatuje, že situácia sa v porovnaní s predchádzajúcim rokom (52 %) zlepšila;

                  6.

                  pripomína, že Dvor audítorov oznámil prenesenie 34 % prostriedkov administratívneho rozpočtu agentúry (hlava II); konštatuje, že táto situácia je v rozpore so zásadou ročnej platnosti rozpočtu; opäť naliehavo vyzýva agentúru, aby informovala orgán udeľujúci absolutórium o opatreniach prijatých na riešenie tohto nedostatku;

         Postupy obstarávania

                  7.

                  berie na vedomie, že podľa správy Dvora audítorov musí agentúra zlepšiť dokumentovanie dlhodobého majetku, keďže nákupy dlhodobého majetku sa zaznamenávajú podľa faktúr, a nie podľa jednotlivých položiek; naliehavo vyzýva agentúru, aby informovala orgán udeľujúci absolutórium o opatreniach prijatých na riešenie tohto nedostatku;

         Postupy prijímania zamestnancov

                  8.

                  konštatuje, že neboli prijaté žiadne adekvátne opatrenia s cieľom riešiť nedostatok transparentnosti postupov prijímania zamestnancov, na ktoré poukázal Dvor audítorov v roku 2010, a že Dvor audítorov opäť informoval, že agentúra musí zlepšiť transparentnosť týchto postupov; vyzýva agentúru, aby informovala orgán udeľujúci absolutórium o opatreniach prijatých na riešenie tohto nedostatku; domnieva sa, že niektoré ustanovenia služobného poriadku môžu predstavovať značnú administratívnu záťaž; preto vyzýva Komisiu, aby umožnila určitú mieru zjednodušenia podľa článku 110 služobného poriadku, pokiaľ ide o agentúry;

                  9.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie zo 17. apríla 2013 (8) o výkonnosti, finančnom hospodárení a kontrole agentúr.

         (1)  Ú. v. EÚ C 388, 15.12.2012, s. 135.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 77, 13.3.2004, s. 1.

         (5)  Ú. v. ES L 357, 31.12.2002, s. 72.

         (6)  Ú. v. EÚ L 286, 17.10.2012, s. 221.

         (7)  Ročná účtovná závierka za rozpočtový rok 2011, s. 20.

         (8)  Prijaté texty, P7_TA(2013)0134 (pozri stranu 374 tohto úradného vestníka).


title: 2012/572/EÚ: Rozhodnutie Európskeho parlamentu z  10. mája 2012 o absolutóriu za plnenie rozpočtu Európskeho centra pre prevenciu a kontrolu chorôb za rozpočtový rok 2010#Uznesenie Európskeho parlamentu z  10. mája 2012 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskeho centra pre prevenciu a kontrolu chorôb za rozpočtový rok

text:
               17.10.2012

               SK

               Úradný vestník Európskej únie

               L 286/184

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie rozpočtu Európskeho centra pre prevenciu a kontrolu chorôb za rozpočtový rok 2010
   (2012/572/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho centra pre prevenciu a kontrolu chorôb za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskeho centra pre prevenciu a kontrolu chorôb za rozpočtový rok 2010 spolu s odpoveďami centra (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 851/2004 z 21. apríla 2004, ktorým sa zriaďuje Európske centrum pre prevenciu a kontrolu chorôb (3), a najmä na jeho článok 23,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0123/2012),

               1.

               udeľuje riaditeľovi Európskeho centra pre prevenciu a kontrolu chorôb absolutórium za plnenie rozpočtu centra za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskeho centra pre prevenciu a kontrolu chorôb, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 122.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 142, 30.4.2004, s. 1.

      (4)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 10. mája 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskeho centra pre prevenciu a kontrolu chorôb za rozpočtový rok
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskeho centra pre prevenciu a kontrolu chorôb za rozpočtový rok 2010,

                  —

                  so zreteľom na správu Dvora audítorov o overení ročnej účtovnej závierky Európskeho centra pre prevenciu a kontrolu chorôb za rozpočtový rok 2010 spolu s odpoveďami centra (1),

                  —

                  so zreteľom na odporúčanie Rady z 21. februára 2012 (06083/2012 – C7-0051/2012),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (ES) č. 851/2004 z 21. apríla 2004, ktorým sa zriaďuje Európske centrum pre prevenciu a kontrolu chorôb (3), a najmä na jeho článok 23,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0123/2012),

                  A.

                  keďže Dvor audítorov vyhlásil, že získal primeranú istotu o tom, že účtovná závierka Európskeho centra pre prevenciu a kontrolu chorôb (ďalej len „centrum“) za rozpočtový rok 2010 je spoľahlivá a že príslušné operácie sú zákonné a správne;

                  B.

                  keďže 10. mája 2011 Európsky parlament udelil riaditeľovi centra absolutórium za plnenie jeho rozpočtu za rozpočtový rok 2009 (5) a vo svojom uznesení, ktoré bolo prílohou k rozhodnutiu o absolutóriu, vyzval centrum, aby okrem iného:

                              —

                              v tabuľke, ktorá bude prílohou správy Dvora audítorov, uviedlo porovnanie činností uskutočnených v priebehu skúmaného roka, za ktorý sa udeľuje absolutórium, a činností uskutočnených v predchádzajúcom rozpočtovom roku,

                              —

                              riešilo vysokú mieru prenesených rozpočtových prostriedkov, ktorá má negatívny vplyv na plnenie rozpočtu a je v rozpore so zásadou ročnej platnosti rozpočtu,

                              —

                              si splnilo svoju povinnosť zaslať orgánu udeľujúcemu absolutórium správu vypracovanú jeho riaditeľom, v ktorej zhrnie obsah odporúčaní Útvaru pre vnútorný audit (IAS);

                  C.

                  keďže celkový rozpočet centra na rozpočtový rok 2010 bol 57 800 000 EUR v porovnaní so 49 200 000 EUR v roku 2009, čo predstavuje nárast o 17,5 %; keďže celkový príspevok Únie do rozpočtu centra na rok 2010 predstavoval 56 225 000 EUR,

         Rozpočtové a finančné hospodárenie

                  1.

                  pripomína, že pôvodná výška príspevku Únie pre centrum na rok 2010 bola 53 078 000 EUR; konštatuje však, že k tejto sume sa pripočítala suma 145 000 EUR pochádzajúca z vrátenia prebytku, čoho výsledkom je celkový príspevok Únie na rok 2010 vo výške 53 223 000 EUR;

                  2.

                  zdôrazňuje, že podľa všeobecného rozpočtu Európskej únie na rozpočtový rok 2010 predstavoval celkový príspevok pre centrum 56 225 000 EUR a pozostával:

                              —

                              z príspevku vo výške 33 360 000 EUR v rámci hláv I a II a

                              —

                              z príspevku vo výške 22 895 000 EUR v rámci hlavy III, z ktorých bolo vyplatených 10 000 000 EUR;

                        konštatuje však, že v rovnakom dokumente sa uvádza, že celkový príspevok Únie na rok 2010 predstavuje 53 223 000 EUR; berie na vedomie vyhlásenie Komisie, že príspevok Únie pre centrum na rok 2010 bol vo výške 56 225 000 EUR a že suma vo výške 53 223 000 EUR je výsledkom nezrovnalostí v texte sprevádzajúcom rozpočtové údaje; zastáva názor, že uvedená skutočnosť svedčí o tom, že je nevyhnutné, aby Komisia každoročne poskytovala orgánu udeľujúcemu absolutórium konsolidované informácie o celkovom ročnom objeme finančných prostriedkov poskytnutých jednotlivým agentúram zo všeobecného rozpočtu Európskej únie;

                  3.

                  na základe informácií centra berie na vedomie skutočnosť, že centrum dosiahlo s Generálnym riaditeľstvom pre rozšírenie druhú dohodu o grante na počiatočné obdobie dvoch rokov a že sa v roku 2010 následne zvýšil rozpočet o 400 000 EUR na obdobie rokov 2009 a 2010; poznamenáva, že v roku 2011 malo centrum predložiť žiadosť o predĺženie trvania grantu;

                  4.

                  na základe konečnej ročnej účtovnej závierky centra za rozpočtový rok 2010 konštatuje, že miera plnenia jeho rozpočtu dosahovala 95 %, pokiaľ ide o viazané rozpočtové prostriedky; vyjadruje však znepokojenie nad tým, že miera plnenia rozpočtu, pokiaľ ide o platby, dosiahla iba 68 % jeho celkového rozpočtu; domnieva sa však, že aj toto predstavuje zlepšenie v porovnaní s 59 % v roku 2009, pričom je však potrebné, aby centrum naďalej vynakladalo úsilie v tomto smere;

                  5.

                  zdôrazňuje, že úroveň plnenia platobných rozpočtových prostriedkov sa zlepšila na 92,7 %, čo znamená, že objem nevyužitých prostriedkov predstavuje 3 800 000 EUR; konštatuje, že toto nedostatočné plnenie súvisí so skutočnosťou, že centrum obmedzilo svoje žiadosti o platobné rozpočtové prostriedky s cieľom znížiť objem hotovosti na svojom bankovom účte ku koncu roka, ako to vyžadovali Dvor audítorov a Komisia;

                  6.

                  na základe výročnej správy o činnosti centra za rok 2010 konštatuje, že riaditeľ ako povoľujúci úradník delegoval finančnú zodpovednosť na piatich vedúcich oddelení a na určité obdobie na koordinátora kancelárie riaditeľa; poznamenáva však, že všetky zmluvy v hodnote nad 250 000 EUR musí podpísať riaditeľ;

         Prenos rozpočtových prostriedkov

                  7.

                  berie na vedomie informácie Dvora audítorov, že v roku 2010 bolo do roku 2011 prenesených 15 600 000 EUR, čo predstavuje 27 % celkového rozpočtu vrátane 50 % prostriedkov z hlavy III – Operačné výdavky; opätovne vyzýva centrum, aby bezodkladne napravilo nedostatky, ktoré zistil Dvor audítorov v súvislosti s prenosmi rozpočtových prostriedkov; zdôrazňuje, že vysoká miera prenesených rozpočtových prostriedkov má negatívny vplyv na plnenie rozpočtu;

                  8.

                  vyjadruje znepokojenie nad tým, že táto vysoká miera prenesených rozpočtových prostriedkov, ktorú sprevádza nízka miera vzniknutých výdavkov, je neprimeraná a je v rozpore so zásadou ročnej platnosti rozpočtu;

         Účtovný systém

                  9.

                  na základe správy centra o rozpočtovom a finančnom hospodárení konštatuje, že rok 2010 bol prvým úplným rokom, v ktorom centrum plnilo svoj rozpočet po celý rok prostredníctvom systému ABAC WF (integrovaný rozpočtový a účtovný systém EK);

                  10.

                  na základe jeho výročnej správy o činnosti konštatuje, že centrum vykonalo preskúmanie vnútorných postupov pre platby a záväzky;

         Verejné obstarávanie

                  11.

                  na základe jeho výročnej správy o činnosti konštatuje, že úrad pre verejné obstarávanie sa zaoberal 50 verejnými súťažami a 18 rokovacími konaniami, ako aj 8 výzvami na predloženie ponúk; vyzýva centrum, aby orgánu udeľujúcemu absolutórium poskytlo výsledky každého postupu verejného obstarávania;

                  12.

                  poznamenáva, že po piatich rokoch rokovaní došlo k podpísaniu dohody o sídle medzi centrom a švédskym ministerstvom pre starostlivosť o starších ľudí a verejné zdravie;

         Ľudské zdroje

                  13.

                  berie na vedomie, že bývalý riaditeľ odišiel z centra vo februári 2010 a nastúpil na miesto v Regionálnom úrade WHO pre Európu;

                  14.

                  naliehavo vyzýva centrum, aby prijalo dostatočné opatrenia na zaručenie transparentnosti svojich postupov prijímania zamestnancov; je obzvlášť znepokojený zisteniami Dvora audítorov, že neboli vopred stanovené minimálne výsledky, ktoré musia uchádzači dosiahnuť, aby mohli byť pozvaní na pohovor alebo zaradení do rezervného zoznamu; poznamenáva, že to mohlo slúžiť na utajenie rodinkárstva alebo konfliktu záujmov;

                  15.

                  na základe správy centra o rozpočtovom a finančnom hospodárení konštatuje, že celkový počet dočasných zamestnancov pracujúcich v centre k 31. decembru 2010 bol 175 z celkových 200 pracovných miest uvedených v pláne pracovných miest na rok 2010;

                  16.

                  zo správy o rozpočtovom a finančnom hospodárení takisto vyvodzuje, že miera fluktuácie dočasných zamestnancov a zmluvných zamestnancov dosiahla v roku 2010 7 %;

                  17.

                  považuje centrum za dôležitý orgán Únie pre posilnenie a rozvoj sledovania chorôb na európskej úrovni, hodnotenie a oznamovanie existujúcich a vznikajúcich hrozieb pre zdravie ľudí, ktoré predstavujú infekčné choroby, a zhromažďovanie poznatkov v oblasti zdravia na európskej úrovni;

         Výkonnosť

                  18.

                  berie na vedomie, že centrum v súčasnosti pracuje so svojimi partnermi na uskutočnení zmien, ktoré vychádzajú zo skúseností získaných počas pandémie chrípky typu H1N1 v roku 2009, aby do budúcnosti ešte väčšmi zlepšilo svoju výkonnosť; poukazuje však na to, že centrum významne prispelo k opatreniam na boj proti pandémii chrípky typu H1N1, keď v roku 2009 vydalo predbežné usmernenia o použití špecifických očkovacích látok proti pandemickej chrípke;

         Vnútorný audit

                  19.

                  na základe správy o rozpočtovom a finančnom hospodárení konštatuje, že bolo vykonané preskúmanie uplatňovania systému vnútornej kontroly; je znepokojený predovšetkým tým, že dve normy vnútornej kontroly zatiaľ neboli zavedené, konkrétne kontinuita činnosti a hodnotenie činností, a štyri ďalšie boli zavedené len čiastočne; naliehavo preto vyzýva centrum, aby v tejto súvislosti prijalo bezodkladné opatrenia a informovalo orgán udeľujúci absolutórium o štádiu zavádzania týchto noriem;

                  20.

                  na základe správy o rozpočtovom a finančnom hospodárení konštatuje, že plánovaný audit Útvaru pre vnútorný audit (IAS) týkajúci sa postupov pri zostavovaní ročného pracovného programu so zameraním na informačný systém riadenia bol odložený na rok 2011; vyzýva preto centrum, aby informovalo orgán udeľujúci absolutórium o zisteniach Útvaru pre vnútorný audit;

                  21.

                  na základe informácií centra takisto konštatuje, že audit Útvaru pre vnútorný audit neinformoval koncom roka 2010 o žiadnych zásadných zisteniach; stále však nebolo zohľadnených šesť dôležitých zistení; dostal od centra informácie o tom, že štyri z týchto odporúčaní sa týkajú komunikácie v oblasti zdravia, ukazovateľov výkonnosti, kontrolného zoznamu používaného finančnými subjektmi a odhadu nákladov na schôdze centra; naliehavo žiada centrum, aby informovalo orgán udeľujúci absolutórium o zostávajúcich dvoch odporúčaniach, ktoré má centrum realizovať;

                  22.

                  upriamuje pozornosť na svoje odporúčania z predchádzajúcich správ o absolutóriu, ako sa uvádzajú v prílohe k tomuto uzneseniu;

                  23.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2012 (6) o výkonnosti, finančnom hospodárení a kontrole agentúr.

         (1)  Ú. v. EÚ C 366, 15.12.2011, s. 122.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 142, 30.4.2004, s. 1.

         (4)  Ú. v. ES L 357, 31.12.2002, s. 72.

         (5)  Ú. v. EÚ L 250, 27.9.2011, s. 145.

         (6)  Prijaté texty, P7_TA(2012)0164 (pozri stranu 388 tohto úradného vestníka).

      PRÍLOHA

         ODPORÚČANIA EURÓPSKEHO PARLAMENTU ZA OSTATNÉ ROKY

                  Európske centrum pre prevenciu a kontrolu chorôb

                  2006

                  2007

                  2008

                  2009

                  Výkonnosť/Verejné obstarávanie

                              —

                              pravidlá verejného obstarávania neboli dôsledne uplatňované: nedostatočná jasnosť výberových kritérií; nesprávny výber postupu; nedodržiavanie postupu opísaného v ozname o verejnej súťaži; nedostatočné zdokumentovanie postupu

                  nevzťahuje sa

                              —

                              vyzýva centrum, aby vypracovalo porovnanie operácií vykonaných v priebehu roka, za ktorý sa udeľuje absolutórium, a operácií vykonaných v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné zhodnotenie výkonnosti

                              —

                              stále nedošlo k dohode medzi centrom a švédskou vládou ohľadom sídla centra, pretože zostávalo nevyriešených mnoho otázok, ktoré si vyžadovali ďalšie rokovania

                              —

                              vyzýva centrum, aby vypracovalo porovnanie operácií vykonaných v priebehu roka, za ktorý sa udeľuje absolutórium, a v predchádzajúcom rozpočtovom roku

                  Prenos rozpočtových prostriedkov

                              —

                              zásada ročnej platnosti rozpočtu nebola dôsledne dodržaná: takmer 45 % záväzkov uzavretých v tomto roku bolo prenesených; okrem toho boli počas druhej polovice roku 2006 vykonané početné presuny, najmä v dôsledku nepresných odhadov potrieb pracovných miest

                              —

                              zásada ročnej platnosti rozpočtu nebola dôsledne dodržaná: nedostatky v plánovaní, monitorovaní a následnom plnení rozpočtu centra

                              —

                              po rozhodnutí o úpravách rozpočtu sa nevyhodnotil ich dosah na plán práce a dosiahnutie cieľov

                              —

                              zásada ročnej platnosti rozpočtu nebola dôsledne dodržaná: nedostatky v plánovaní a následnom plnení rozpočtu centra

                              —

                              vyzýva Komisiu, aby preskúmala spôsoby, ako zabezpečiť uplatňovanie zásady hospodárenia s hotovostnými prostriedkami podľa potrieb → centrum disponuje veľmi vysokými hotovostnými zostatkami počas dlhých období (k 31. decembru 2008: 16 705 091 EUR)

                              —

                              vyzýva centrum, aby informovalo orgán udeľujúci absolutórium o opatreniach prijatých s cieľom napraviť tento nedostatok; vysoká miera prenesených rozpočtových prostriedkov má negatívny vplyv na plnenie rozpočtu a je v rozpore so zásadou ročnej platnosti rozpočtu

                  Ľudské zdroje

                  nevzťahuje sa

                  nevzťahuje sa

                              —

                              nedostatky v plánovaní prijímania zamestnancov

                  nevzťahuje sa

                  Vnútorný audit

                              —

                              uzavreté právne záväzky bez toho, aby boli predtým prijaté rozpočtové záväzky, čo je v rozpore s nariadením o rozpočtových pravidlách

                              —

                              agentúra nedodržala nariadenie o rozpočtových pravidlách a zásadu hospodárnosti: v roku 2007 centrum zaplatilo 500 000 EUR za renováciu svojej hlavnej budovy na základe dohody, ktorú podpísalo s vlastníkom budovy; v tejto dohode nebola stanovená povaha prác, ktoré sa majú vykonať, ani termíny realizácie a platobné podmienky

                              —

                              centrum si úplne nesplnilo svoju povinnosť zaslať orgánu udeľujúcemu absolutórium správu vypracovanú riaditeľom so zhrnutím počtu vnútorných auditov vykonaných vnútorným audítorom.

                              —

                              centrum si úplne nesplnilo svoju povinnosť zaslať orgánu udeľujúcemu absolutórium správu vypracovanú riaditeľom so zhrnutím obsahu odporúčaní IAS


title: 2012/193/EÚ: Rozhodnutie Rady z  13. marca 2012 o uzavretí Dohody medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis , v mene Únie#Dohoda medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis#Spoločné vyhlásenie zmluvných strán o osobitnom pridružení k vykonávaniu, uplatňovaniu a vývoju schengenského acquis

text:
               13.4.2012

               SK

               Úradný vestník Európskej únie

               L 103/3

         ROZHODNUTIE RADY
   z 13. marca 2012
   o uzavretí Dohody medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis, v mene Únie
   (2012/193/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej články 74, 77 a 79 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Na základe oprávnenia, ktoré Komisia získala 15. mája 2006, boli ukončené rokovania s Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou týkajúce sa účasti týchto štátov na práci výborov, ktoré pomáhajú Komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis.

               (2)

               V súlade s rozhodnutím Rady 2012/192/EÚ (1) a s výhradou jej neskoršieho uzavretia bola Dohoda medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis (ďalej len „dohoda“) podpísaná v mene Európskej únie 22. septembra 2011.

               (3)

               Dohoda by sa mala uzavrieť.

               (4)

               Týmto rozhodnutím nie je dotknuté postavenie Spojeného kráľovstva na základe Protokolu, ktorým sa začleňuje schengenské acquis do rámca Európskej únie a ktorý je pripojený k Zmluve o Európskej únii a k Zmluve o fungovaní Európskej únie, a na základe rozhodnutia Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis
                   (2).

               (5)

               Týmto rozhodnutím nie je dotknuté postavenie Írska na základe Protokolu, ktorým sa začleňuje schengenské acquis do rámca Európskej únie a ktorý je pripojený k Zmluve o Európskej únii a k Zmluve o fungovaní Európskej únie, a na základe rozhodnutia Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis
                   (3).

               (6)

               Týmto rozhodnutím nie je dotknuté postavenie Dánska na základe Protokolu o postavení Dánska, ktorý je pripojený k Zmluve o Európskej únii a k Zmluve o fungovaní Európskej únie,

         PRIJALA TOTO ROZHODNUTIE:
   Článok 1
   Dohoda medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis (ďalej len „dohoda“) a spoločné vyhlásenie pripojené k uvedenej dohode sa týmto schvaľujú v mene Únie.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) v mene Únie uložiť schvaľovaciu listinu v súlade s článkom 7 ods. 4 dohody s cieľom vyjadriť súhlas Únie s tým, že je dohodou viazaná.
   Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 13. marca 2012

            Za Radu

            predsedníčka

         M. VESTAGER

      (1)  Pozri stranu 1 tohto úradného vestníka.

      (2)  Ú. v. ES L 131, 1.6.2000, s. 43.

      (3)  Ú. v. ES L 64, 7.3.2002, s. 20.

      DOHODA
      medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis

      EURÓPSKA ÚNIA
      a
      ISLANDSKÁ REPUBLIKA,
      ďalej len „Island“,
      LICHTENŠTAJNSKÉ KNIEŽATSTVO,
      ďalej len „Lichtenštajnsko“,
      NÓRSKE KRÁĽOVSTVO,
      ďalej len „Nórsko“, a
      ŠVAJČIARSKA KONFEDERÁCIA,
      ďalej len „Švajčiarsko“,
      spoločne ďalej len „pridružené štáty“,
      SO ZRETEĽOM na dohodu uzavretú 18. mája 1999 medzi Radou Európskej únie a Islandskou republikou a Nórskym kráľovstvom o pridružení týchto štátov k vykonávaniu, uplatňovaniu a vývoju schengenského acquis, ďalej len „dohoda o pridružení uzavretá s Islandom a Nórskom“,
      SO ZRETEĽOM na dohodu podpísanú 26. októbra 2004 medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ďalej len „dohoda o pridružení uzavretá so Švajčiarskom“,
      SO ZRETEĽOM na protokol podpísaný 28. februára 2008 medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ďalej len „protokol o pridružení uzavretý s Lichtenštajnskom“,
      SO ZRETEĽOM na dohodu vo forme výmeny listov uzavretú 18. mája 1999 medzi Radou Európskej únie a Islandskou republikou a Nórskym kráľovstvom o výboroch, ktoré pomáhajú Európskej komisii pri výkone jej vykonávacích právomocí,
      SO ZRETEĽOM na dohodu vo forme výmeny listov podpísanú 26. októbra 2004 medzi Radou Európskej únie a Švajčiarskou konfederáciou o výboroch, ktoré pomáhajú Európskej komisii pri výkone jej vykonávacích právomocí,
      SO ZRETEĽOM na vyhlásenie k protokolu o pridružení uzavretému s Lichtenštajnskom podpísané 28. februára 2008 o účasti vo výboroch, ktoré pomáhajú Európskej komisii pri výkone jej vykonávacích právomocí,
      BERÚC DO ÚVAHY, že nové akty alebo opatrenia schengenského acquis prijaté Európskou komisiou, ďalej len „Komisia“, pri výkone jej vykonávacích právomocí, na ktoré sa vzťahujú postupy ustanovené v tejto dohode, sa uplatňujú súčasne v Európskej únii a jej príslušných členských štátoch, ako aj v pridružených štátoch,
      BERÚC DO ÚVAHY potrebu zaistiť uplatňovanie a jednotné vykonávanie nových aktov alebo opatrení schengenského acquis, čo si vyžaduje účasť pridružených štátov na práci výborov, ktoré pomáhajú Komisii pri výkone jej vykonávacích právomocí, keď sa prijímajú rozhodnutia o aktoch alebo opatreniach predstavujúcich vývoj schengenského acquis,
      KEĎŽE dohody o pridružení neobsahujú podrobné pravidlá účasti pridružených štátov na práci výborov, ktoré pomáhajú Komisii pri výkone jej vykonávacích právomocí, keď sa prijímajú rozhodnutia o aktoch alebo opatreniach predstavujúcich vývoj schengenského acquis,
      KEĎŽE účasť Islandskej republiky, Nórskeho kráľovstva a Lichtenštajnského kniežatstva vo výbore, ktorý pomáha Komisii pri výkone jej vykonávacích právomocí zavedených smernicou Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (1), je v súčasnosti upravená Dohodou o Európskom hospodárskom priestore, zatiaľ čo účasť Švajčiarskej konfederácie v tomto výbore sa upravuje na základe výmeny listov pripojených k dohode o pridružení uzavretej so Švajčiarskom,
      SA DOHODLI TAKTO:
      Článok 1
      Táto dohoda sa vzťahuje na akty alebo opatrenia, ktorými sa mení a dopĺňa schengenské acquis alebo ktoré sú na tomto acquis založené a prijaté Komisiou v rámci výkonu jej vykonávacích právomocí v súvislosti s vykonávaním, uplatňovaním a vývojom schengenského acquis.
      Článok 2
      1.   Pridružené štáty sa ako pozorovatelia zúčastňujú na práci výborov, ktoré pomáhajú Komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis, ďalej len „schengenské komitologické výbory“, ktoré sú uvedené v prílohe k tejto dohode.
      2.   Ak sa novým aktom, ktorý mení a dopĺňa schengenské acquis alebo ktorý je na tomto acquis založený, zriaďuje nový výbor, ktorý pomáha Komisii pri výkone jej vykonávacích právomocí, pridružené štáty sa zúčastňujú na práci tohto výboru odo dňa nadobudnutia účinnosti aktu, ktorým sa tento výbor zriaďuje.
      3.   Zoznam schengenských komitologických výborov Komisia pravidelne aktualizuje a uverejňuje sa v Úradnom vestníku Európskej únie.
      Článok 3
      1.   Zástupcovia pridružených štátov sa zúčastňujú na práci schengenských komitologických výborov spôsobom, ktorý je uvedený v tomto článku.
      2.   Pridružené štáty majú v schengenských komitologických výboroch príležitosť:

                  —

                  vysvetliť problémy, ktoré majú v súvislosti s konkrétnym aktom alebo opatrením týkajúcim sa vykonávania, uplatňovania alebo vývoja schengenského acquis, alebo reagovať na problémy, ktoré majú iné delegácie;

                  —

                  vyjadriť sa k akýmkoľvek otázkam týkajúcim sa navrhovania a vývoja ustanovení, ktoré sa ich týkajú, alebo k vykonávaniu takýchto ustanovení.

            3.   Pridružené štáty majú právo predkladať návrhy v rámci schengenských komitologických výborov. Komisia môže po prediskutovaní takéto návrhy zohľadniť s cieľom predložiť návrh alebo prijať iniciatívu.
      4.   Pridružené štáty sa nezúčastňujú na hlasovaní v schengenských komitologických výboroch a vzdialia sa, keď výbor pristúpi k hlasovaniu.
      5.   Pri príležitosti zvolania stretnutia schengenských komitologických výborov pridružené štáty dostanú program, návrh opatrení, ku ktorým majú predkladať pripomienky, a iné príslušné podkladové materiály v rovnakom čase ako členské štáty EÚ.
      6.   Zásady a podmienky prístupu verejnosti k dokumentom schengenských komitologických výborov sú rovnaké ako tie, ktoré sa vzťahujú na dokumenty Komisie (2).
      7.   Na účely uplatňovania tejto dohody a pri ustanovovaní procesných aspektov schengenských komitologických výborov sa uvedie odkaz na tento článok.
      Článok 4
      Komisia pri príprave návrhov, ktorými sa mení a dopĺňa schengenské acquis alebo ktoré sú na tomto acquis založené, neformálne konzultuje s expertmi pridružených štátov, rovnako ako s expertmi členských štátov Európskej únie, ďalej len „členské štáty“, s cieľom vypracovať svoje návrhy.
      Článok 5
      1.   Prijímanie nových aktov alebo opatrení, ktoré predstavujú vývoj schengenského acquis, je výhradne v právomoci príslušných inštitúcií Európskej únie (3).
      S výhradou odseku 3:

                  —

                  uvedené akty alebo opatrenia nadobúdajú účinnosť súčasne v Európskej únii a jej dotknutých členských štátoch, ako aj v pridružených štátoch, pokiaľ v týchto aktoch alebo opatreniach nie je výslovne stanovené inak,

                  —

                  prijatie uvedených aktov alebo opatrení každým pridruženým štátom zakladá práva a povinnosti medzi takýmto pridruženým štátom na jednej strane a Európskou úniou a tými jej členskými štátmi, ktoré sú viazané takýmito aktmi alebo opatreniami, na strane druhej.

            2.   Prijatie aktov alebo opatrení uvedených v odseku 1, na ktoré sa uplatnili postupy ustanovené v tejto dohode, sa oznamuje pridruženým štátom.
      O prijatí aktov alebo opatrení uvedených v odseku 1 informuje pridružené štáty Generálny sekretariát Komisie s odvolaním sa na tento článok, ak sa prijatie týchto aktov alebo opatrení oznamuje členským štátom.
      Ak prijatie aktov alebo opatrení uvedených v odseku 1 členským štátom neoznamuje Generálny sekretariát Komisie, o prijatí týchto aktov alebo opatrení pridružené štáty informuje generálne riaditeľstvo Komisie zodpovedné za prijatie príslušných aktov alebo opatrení, s odvolaním sa na tento článok.
      3.   Každý pridružený štát sa nezávisle rozhodne, či prijme obsah aktov alebo opatrení uvedených v odseku 1 a či ich zavedie do svojho vnútorného právneho poriadku. Takéto rozhodnutia sa oznámia Komisii do 30 dní po tom, ako Komisia informovala o príslušných aktoch alebo opatreniach.
      Na prijímanie aktov a opatrení uvedených v odseku 1 pridruženými štátmi a na dôsledky ich neprijatia sa vzťahujú tieto ustanovenia:

                  —

                  Island a Nórsko – článok 8 dohody o pridružení uzavretej s Islandom a Nórskom,

                  —

                  Švajčiarsko – článok 7 dohody o pridružení uzavretej so Švajčiarskom,

                  —

                  Lichtenštajnsko – článok 5 protokolu o pridružení uzavretého s Lichtenštajnskom.

            Článok 6
      1.   Pokiaľ ide o administratívne náklady spojené s vykonávaním tejto dohody, pridružené štáty ročne prispievajú do všeobecného rozpočtu Európskej únie sumou 500 000 EUR, pričom podiel každého zúčastneného štátu sa určí na základe hrubého domáceho produktu v pomere k hrubému domácemu produktu všetkých zúčastnených štátov, po vykonaní ročnej úpravy na základe miery inflácie v Európskej únii.
      Suma 500 000 EUR sa upravuje na základe výmeny listov, ak si to vyžaduje vývoj z hľadiska počtu schengenských komitologických výborov, v ktorých sa pridružené štáty zúčastňujú, alebo frekvencie ich stretnutí.
      2.   Cestovné náklady zástupcov, ktorí sa zúčastňujú na stretnutiach schengenských komitologických výborov, sa nepreplácajú.
      Článok 7
      1.   Generálny tajomník Rady Európskej únie je depozitárom tejto dohody.
      2.   Európska únia a pridružené štáty schvaľujú túto dohodu v súlade so svojimi vlastnými postupmi.
      3.   Na nadobudnutie platnosti tejto dohody je potrebné schválenie Európskou úniou a aspoň jedným pridruženým štátom.
      4.   Táto dohoda nadobúda medzi Európskou úniou a príslušným pridruženým štátom v platnosť v prvý deň druhého mesiaca po uložení príslušnej schvaľovacej alebo ratifikačnej listiny u depozitára.
      5.   V prípade Lichtenštajnska táto dohoda nadobúda platnosť až po nadobudnutí platnosti protokolu o pridružení uzavretého s Lichtenštajnskom.
      Článok 8
      1.   V prípade Nórska a Islandu platnosť tejto dohody končí, ak sa skončí platnosť príslušnej dohody o pridružení uzavretej s Islandom alebo Nórskom.
      2.   V prípade Švajčiarska platnosť tejto dohody končí, ak sa skončí platnosť dohody o pridružení uzavretej so Švajčiarskom.
      3.   V prípade Lichtenštajnska platnosť tejto dohody končí, ak sa skončí platnosť protokolu o pridružení uzavretého s Lichtenštajnskom.
      4.   Skončenie platnosti sa oznamuje depozitárovi.
      Článok 9
      Táto dohoda a spoločné vyhlásenie sú vypracované v jednom origináli v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom, islandskom a nórskom jazyku, pričom každé znenie je rovnako autentické.

         Съставено в Брюксел на двадесет и втори септември две хиляди и единадесета година.
         Hecho en Bruselas, el veintidós de septiembre de dos mil once.
         V Bruselu dne dvacátého druhého září dva tisíce jedenáct.
         Udfærdiget i Bruxelles den toogtyvende september to tusind og elleve.
         Geschehen zu Brüssel am zweiundzwanzigsten September zweitausendelf.
         Kahe tuhande üheteistkümnenda aasta septembrikuu kahekümne teisel päeval Brüsselis.
         Έγινε στις Βρυξέλλες, στις είκοσι δύο Σεπτεμβρίου δύο χιλιάδες έντεκα.
         Done at Brussels on the twenty-second day of September in the year two thousand and eleven.
         Fait à Bruxelles, le vingt-deux septembre deux mille onze.
         Fatto a Bruxelles, addì ventidue settembre duemilaundici.
         Briselē, divi tūkstoši vienpadsmitā gada divdesmit otrajā septembrī.
         Priimta du tūkstančiai vienuoliktų metų rugsėjo dvidešimt antrą dieną Briuselyje.
         Kelt Brüsszelben, a kétezer-tizenegyedik év szeptember huszonkettedik napján.
         Magħmul fi Brussell, fit-tnejn u għoxrin jum ta' Settembru tas-sena elfejn u ħdax.
         Gedaan te Brussel, de tweeëntwintigste september tweeduizend elf.
         Sporządzono w Brukseli dnia dwudziestego drugiego września roku dwa tysiące jedenastego.
         Feito em Bruxelas, em vinte e dois de setembro de dois mil e onze.
         Întocmit la Bruxelles la douăzeci și doi septembrie două mii unsprezece.
         V Bruseli dňa dvadsiateho druhého septembra dvetisícjedenásť.
         V Bruslju, dne dvaindvajsetega septembra leta dva tisoč enajst.
         Tehty Brysselissä kahdentenakymmenentenätoisena päivänä syyskuuta vuonna kaksituhattayksitoista.
         Som skedde i Bryssel den tjugoandra september tjugohundraelva.
         Gjört í Brussel þann tuttugasta og annan september árið tvö þúsund og ellefu.
         Utferdiget i Brussel den tjueandre september to tusen og elleve.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            Fyrir hönd lýðveldisins Íslands

            Für das Fürstentum Liechtenstein

            For Kongeriket Norge

            Für die Schweizerische Eidgenossenschaft
            Pour la Confédération suisse
            Per la Confederazione svizzera

         (1)  Ú. v. ES L 281, 23.11.1995, s. 31.

         (2)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).

         (3)  V čase podpisu tejto dohody sa takéto akty alebo opatrenia prijímajú Komisiou v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13), alebo sa prijímajú v súlade s článkom 5a rozhodnutia Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (Ú. v. ES L 184, 17.7.1999, s. 23), naposledy zmeneného a doplneného rozhodnutím Rady 2006/512/ES zo 17. júla 2006 (Ú. v. EÚ L 200, 22.7.2006, s. 11).

         PRÍLOHA
         Zoznam existujúcich výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis:

                     —

                     Výbor zriadený nariadením Rady (ES) č. 1683/95 z 29. mája 1995 stanovujúcim jednotný formát víz (1).

                     —

                     Výbor zriadený nariadením Európskeho parlamentu a Rady (ES) č. 1987/2006 z 20. decembra 2006 o zriadení, prevádzke a využívaní Schengenského informačného systému druhej generácie (SIS II) (2) a rozhodnutím Rady 2007/533/SVV z 12. júna 2007 o zriadení, prevádzke a využívaní Schengenského informačného systému druhej generácie (SIS II) (3); tento výbor pomáha Európskej komisii takisto pri uplatňovaní týchto právnych nástrojov:

                                 —

                                 nariadenie Európskeho parlamentu a Rady (ES) č. 767/2008 z 9. júla 2008 o vízovom informačnom systéme (VIS) a výmene údajov o krátkodobých vízach medzi členskými štátmi (nariadenie o VIS) (4),

                                 —

                                 nariadenie Rady (ES) č. 1104/2008 z 24. októbra 2008 o prechode zo Schengenského informačného systému (SIS 1+) na Schengenský informačný systém druhej generácie (SIS II) (5),

                                 —

                                 rozhodnutie Rady 2008/839/SVV z 24. októbra 2008 o prechode zo Schengenského informačného systému (SIS 1+) na Schengenský informačný systém druhej generácie (SIS II) (6).

                     —

                     Výbor zriadený rozhodnutím Rady 2004/201/SVV z 19. februára 2004 o postupoch na zmenu a doplnenie príručky Sirene (7) a nariadením Rady (ES) č. 378/2004 z 19. februára 2004 o postupoch na zmenu a doplnenie príručky Sirene (8) – na pomoc Európskej komisii pri zmene a doplnení príručky Sirene.

                     —

                     Výbor zriadený rozhodnutím Rady 2005/267/ES zo 16. marca 2005 o zriadení bezpečnej webovej informačnej a koordinačnej siete pre služby riadenia migrácie členských štátov (9).

                     —

                     Výbor zriadený nariadením Európskeho parlamentu a Rady (ES) č. 562/2006 z 15. marca 2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc) (10) – na pomoc Európskej komisii v oblasti vonkajších hraníc.

                     —

                     Výbor „Solidarita a riadenie migračných tokov“ zriadený rozhodnutím Európskeho parlamentu a Rady č. 574/2007/ES z 23. mája 2007, ktorým sa zriaďuje Fond pre vonkajšie hranice na obdobie rokov 2007 až 2013 ako súčasť všeobecného programu Solidarita a riadenie migračných tokov (11).

                     —

                     Výbor zriadený nariadením Európskeho parlamentu a Rady (ES) č. 810/2009 z 13. júla 2009, ktorým sa ustanovuje vízový kódex Spoločenstva (vízový kódex) (12) – „výbor pre víza“.

            (1)  Ú. v. ES L 164, 14.7.1995, s. 1.

            (2)  Ú. v. EÚ L 381, 28.12.2006, s. 4.

            (3)  Ú. v. EÚ L 205, 7.8.2007, s. 63.

            (4)  Ú. v. EÚ L 218, 13.8.2008, s. 60.

            (5)  Ú. v. EÚ L 299, 8.11.2008, s. 1.

            (6)  Ú. v. EÚ L 299, 8.11.2008, s. 43.

            (7)  Ú. v. EÚ L 64, 2.3.2004, s. 45.

            (8)  Ú. v. EÚ L 64, 2.3.2004, s. 5.

            (9)  Ú. v. EÚ L 83, 1.4.2005, s. 48.

            (10)  Ú. v. EÚ L 105, 13.4.2006, s. 1.

            (11)  Ú. v. EÚ L 144, 6.6.2007, s. 22.

            (12)  Ú. v. EÚ L 243, 15.9.2009, s. 1.

      SPOLOČNÉ VYHLÁSENIE ZMLUVNÝCH STRÁN O OSOBITNOM PRIDRUŽENÍ K VYKONÁVANIU, UPLATŇOVANIU A VÝVOJU SCHENGENSKÉHO ACQUIS
      Zmluvné strany spoločne vyhlasujú, že osobitné pridruženie Islandskej republiky, Lichtenštajnského kniežatstva, Nórskeho kráľovstva a Švajčiarskej konfederácie k vykonávaniu, uplatňovaniu a vývoju schengenského acquis nie je možné považovať za právny ani politický precedens pre akúkoľvek inú oblasť spolupráce medzi Európskou úniou a týmito štátmi.


title: 2012/555/EÚ: Rozhodnutie Európskeho parlamentu z  10. mája 2012 o absolutóriu za plnenie všeobecného rozpočtu Európskej únie za rozpočtový rok 2010, oddiel V – Dvor audítorov#Uznesenie Európskeho parlamentu z  10. mája 2012 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2010, oddiel V – Dvor audítorov

text:
               17.10.2012

               SK

               Úradný vestník Európskej únie

               L 286/104

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie všeobecného rozpočtu Európskej únie za rozpočtový rok 2010, oddiel V – Dvor audítorov
   (2012/555/EÚ)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2010 (1),

               —

               so zreteľom na ročnú účtovnú závierku Európskej únie za rozpočtový rok 2010 [KOM(2011) 473 – C7-0260/2011] (2),

               —

               so zreteľom na výročnú správu Dvora audítorov o vnútorných auditoch vykonaných v roku 2010 pre orgán udeľujúci absolutórium,

               —

               so zreteľom na výročnú správu Dvora audítorov o plnení rozpočtu za rozpočtový rok 2010 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2010 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0091/2012),

               1.

               udeľuje generálnemu tajomníkovi Dvora audítorov absolutórium za plnenie rozpočtu Dvora audítorov za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 64, 12.3.2010.

      (2)  Ú. v. EÚ C 332, 14.11.2011, s. 1.

      (3)  Ú. v. EÚ C 326, 10.11.2011, s. 1.

      (4)  Ú. v. EÚ C 332, 14.11.2011, s. 134.

      (5)  Ú. v. ES L 248, 16.9.2002, s. 1.

      UZNESENIE EURÓPSKEHO PARLAMENTU
      z 10. mája 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2010, oddiel V – Dvor audítorov
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2010 (1),

                  —

                  so zreteľom na ročnú účtovnú závierku Európskej únie za rozpočtový rok 2010 [KOM(2011) 473 – C7-0260/2011] (2),

                  —

                  so zreteľom na výročnú správu Dvora audítorov o vnútorných auditoch vykonaných v roku 2010 pre orgán udeľujúci absolutórium,

                  —

                  so zreteľom na výročnú správu Dvora audítorov o plnení rozpočtu za rozpočtový rok 2010 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2010 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0091/2012),

                  1.

                  zdôrazňuje, že audit účtovnej závierky Dvora audítorov v roku 2010 vykonal externý audítor; berie na vedomie, že nezávislý audítor dospel vo svojej správe k tomuto záveru: „Podľa nášho názoru účtovná závierka vyjadruje pravdivo a verne finančnú situáciu Dvora audítorov k 31. decembru 2010 a peňažné toky za uvedený rozpočtový rok v súlade s nariadením Rady (ES, Euratom) č. 1605/2002 z 25. júna 2002, nariadením Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie uvedeného nariadenia Rady, a účtovnými zásadami Európskej únie“ (6);

                  2.

                  poznamenáva však, že ide o „klasický“ audit, v rámci ktorého sa overuje, „[…] či boli finančné operácie riadne zaúčtované a zverejnené, zákonne a správne vykonané a riadené tak, aby bola dosiahnutá hospodárnosť, efektívnosť a účinnosť“ (Správa nezávislého audítora, bod 1, tretí pododsek); vyjadruje želanie, aby sa v budúcich auditoch zohľadnili ukazovatele výkonnosti a cieľov;

                  3.

                  požaduje zlepšenie kvality súhrnu údajov o počte a type vykonaných vnútorných auditov, ako aj o vydaných odporúčaniach a opatreniach realizovaných na základe týchto odporúčaní; žiada tiež, aby bol tento súhrn informatívnejší a relevantnejší;

                  4.

                  konštatuje, že v roku 2010 mal Dvor audítorov k dispozícii viazané rozpočtové prostriedky v celkovej výške 148 600 000 EUR (188 000 000 EUR v roku 2009) a že miera využitia týchto prostriedkov dosiahla 93 % (92,1 % v roku 2009); zdôrazňuje, že rozpočet Dvora audítorov je čisto administratívny, 80 % prostriedkov sa vynakladá na osoby pracujúce v inštitúcii a 20 % na budovy, hnuteľný majetok, vybavenie a rôzne prevádzkové výdavky;

                  5.

                  poznamenáva, že miera plnenia v hlave 1 (Osoby pracujúce v inštitúcii) sa zvýšila z 87,6 % v roku 2009 na 92,3 % v roku 2011 a že v roku 2010 sa v rámci hlavy 2 (Budovy, hnuteľný majetok, vybavenie a rôzne prevádzkové výdavky) využilo 98 % prostriedkov;

                  6.

                  s uspokojením berie na vedomie, že Dvor audítorov znížil po svojej reorganizácii ročné náklady na bezpečnostnú službu o 500 000 EUR, čím zároveň zabezpečil účinnejšie poskytovanie služieb a lepšiu kontrolu rizík;

                  7.

                  žiada Európsky úrad pre boj proti podvodom (OLAF), aby urýchlil vyšetrovanie týkajúce sa údajných nezrovnalostí, o ktorých ho v roku 2010 informoval Dvor audítorov;

                  8.

                  s uspokojením berie na vedomie, že Dvor audítorov zrevidoval etický kódex svojich členov a že tento kódex stanovuje zverejňovanie ich finančných záujmov na internete;

                  9.

                  berie na vedomie skutočnosť, že Dvor audítorov zverejnil v roku 2010 dve výročné správy, 40 osobitných výročných správ (37 v roku 2009), 14 osobitných správ (18 v roku 2009) a šesť stanovísk (1 v roku 2009); dôrazne odporúča, aby Dvor audítorov v primeranej lehote vyhodnotil vplyv a realizáciu záverov uvedených v osobitných správach a aby o výsledkoch tohto hodnotenia informoval Výbor pre kontrolu rozpočtu;

                  10.

                  domnieva sa, že prevencia a odhaľovanie konfliktov záujmov má veľký význam pre správne využívanie zdrojov, ako aj pre dôveru verejnosti v inštitúcie Únie; očakáva osobitnú správu Dvora audítorov o riešení konfliktov záujmov v Európskej agentúre pre bezpečnosť letectva, v Európskej chemickej agentúre, v Európskom úrade pre bezpečnosť potravín a v Európskej agentúre pre lieky, a to najneskôr do konca júna 2012, ako bolo stanovené;

                  11.

                  víta profesionálnu a korektnú spoluprácu medzi Dvorom audítorov a Výborom pre kontrolu rozpočtu; v tejto súvislosti víta opatrenia, ktoré prijal Dvor audítorov na žiadosť Európskeho parlamentu s cieľom zlepšiť svoju úlohu, aby jeho činnosť mala širší a hlbší dosah, aby jeho stanoviská a správy boli účinnejšie a užitočnejšie a jeho systémy a postupy spoľahlivejšie, čím sa posilnia synergie medzi týmito dvoma inštitúciami;

                  12.

                  chváli dobrú spoluprácu medzi Dvorom audítorov a Výborom pre kontrolu rozpočtu v súvislosti s udelením absolutória spoločným podnikom za rozpočtový rok 2010; vyzýva Dvor audítorov, aby orgánu udeľujúcemu absolutórium predložil osobitnú správu o účinnosti zakladania spoločných podnikov a o ich pridanej hodnote pre účinné vykonávanie programov Únie v oblasti výskumu, technologického rozvoja a demonštrácií;

                  13.

                  pripomína, že Dvor audítorov prijal stratégiu auditu na obdobie rokov 2009 – 2012, v ktorej sú vymedzené tieto ciele: 1. maximalizovať celkový dosah auditov a 2. zvýšiť efektívnosť optimálnym využívaním zdrojov; s uspokojením berie na vedomie, že Dvor audítorov splnil v roku 2010 tieto priority (7):

                              —

                              bol dosiahnutý cieľ vypracovať za rok 12 až 15 správ o audite výkonnosti,

                              —

                              vznikli nové produkty, konkrétne dokument o rizikách a výzvach, ktorým bude čeliť nová Komisia (stanovisko č. 1/2010), a vytvoril sa systém umožňujúci od roku 2012 vypracovávať správy o opatreniach prijatých v nadväznosti na odporúčania Dvora audítorov,

                              —

                              vykonala sa revízia vnútorných pravidiel Dvora audítorov s cieľom zjednodušiť prijímanie rozhodnutí vytvorením audítorských skupín a posilniť riadenie,

                              —

                              vypracoval sa úplný súbor ukazovateľov výkonnosti,

                              —

                              zdokonalil sa prístup uplatňovaný pri ročnom audite plnenia rozpočtu Únie (vyhlásenie o vierohodnosti) v súlade s odporúčaniami internej skupiny pre reflexiu, ktorá spolupracovala s externými odborníkmi,

                              —

                              viaceré pracovné miesta boli presunuté z podporných útvarov do útvarov pre audit;

                  14.

                  víta skutočnosť, že počet pracovných miest pre zamestnancov poverených úlohami v oblasti auditu sa zvýšil o 6 % (8);

                  15.

                  poznamenáva, že v roku 2010 mal Dvor audítorov k dispozícii 889 úradníkov, 48 zmluvných zamestnancov a 17 vyslaných národných expertov a že 557 úradníkov bolo pridelených do audítorských skupín, z toho 123 do kancelárií členov; želá si, aby výročná správa o činnosti obsahovala v budúcnosti podrobný prehľad všetkých ľudských zdrojov, ktoré má Dvor audítorov k dispozícii, a to podľa kategórie, platovej triedy, pohlavia, účasti na odbornom vzdelávaní a štátnej príslušnosti;

                  16.

                  domnieva sa, že ďalšia optimalizácia činností Dvora audítorov si vyžaduje, aby sa viac úradníkov Dvora audítorov špecializovalo výlučne na úlohy spojené s auditom a venovalo sa ich vykonávaniu; do budúcnosti preto v tomto smere očakáva nárast počtu príslušných úradníkov;

                  17.

                  poznamenáva tiež, že Dvor audítorov uskutočnil celkom 376 misií, z toho 351 v členských štátoch a 25 u iných príjemcov (Francúzsko: 52, Nemecko: 38, Spojené kráľovstvo: 32, Taliansko: 30; Španielsko: 26, Holandsko: 23, Švédsko: 15, Portugalsko: 14, Grécko: 13, Dánsko: 12; Luxembursko: 11, Maďarsko: 10, Poľsko: 10);

                  18.

                  žiada Dvor audítorov, aby v dostatočne dlhej lehote do svojich budúcich pracovných programov začlenil systematické overovanie konkrétnych minulých auditov s cieľom posúdiť dosiahnutý pokrok;

                  19.

                  vyjadruje spokojnosť s tým, že Dvor audítorov posudzuje efektívne a účinné využívanie zdrojov pomocou kľúčových ukazovateľov výkonnosti; berie na vedomie neustály pokrok; želá si však, aby Dvor audítorov rozšíril predkladanie predbežných zistení v stanovenej lehote (čo by mu umožnilo overiť u kontrolovaných subjektov vecnú správnosť svojich hlavných zistení) (9);

                  20.

                  poznamenáva, že podľa návrhu budúceho nariadenia o rozpočtových pravidlách by agentúry mohli po konzultácii s Dvorom audítorov vymenovať nezávislého externého audítora, ktorý by overil, či je plnenie rozpočtu agentúry v súlade s ustanoveniami nariadenia o rozpočtových pravidlách; konštatuje, že Dvor audítorov by potom zohľadnil správu tohto externého audítora pri vypracúvaní svojho stanoviska; poznamenáva, že Dvor audítorov začal v roku 2011 pilotný projekt v spolupráci s nadáciou Eurofound (Európska nadácia pre zlepšovanie životných a pracovných podmienok);

                  21.

                  so záujmom sleduje pilotný projekt a jeho výsledky; uznáva výhody, ktoré by mohol tento nový postup priniesť pre zefektívnenie pracovného zaťaženia Dvora audítorov; domnieva sa však, že výsledky by sa mali hodnotiť najmä z hľadiska kvality v porovnaní s ukazovateľmi časovej náročnosti a nákladov;

                  22.

                  vyzýva Dvor audítorov, aby do konca roka 2012 vykonal hĺbkovú analýzu systémov dohľadu a kontroly v Rade, ako sa uvádza v uznesení Európskeho parlamentu o udelení absolutória za rok 2009 (10) (odsek 8);

                  23.

                  so záujmom očakáva vzájomné odborné hodnotenie, ktoré Dvor audítorov plánuje začať v priebehu roku 2012; potvrdzuje svoj zámer vypracovať iniciatívnu správu o zlepšeniach, ktoré by sa mohli navrhnúť Dvoru audítorov; chcel by byť informovaný o vykonávaní záverov z posledného vzájomného odborného hodnotenia;

                  24.

                  potvrdzuje tiež svoj zámer navrhnúť revíziu pravidiel týkajúcich sa vymenovania kandidátov za členov Dvora audítorov s cieľom zlepšiť podmienky požadované v záujme lepšieho prispôsobenia Dvora audítorov súčasným i budúcim výzvam.

         (1)  Ú. v. EÚ L 64, 12.3.2010.

         (2)  Ú. v. EÚ C 332, 14.11.2011, s. 1.

         (3)  Ú. v. EÚ C 326, 10.11.2011, s. 1.

         (4)  Ú. v. EÚ C 332, 14.11.2011, s. 134.

         (5)  Ú. v. ES L 248, 16.9.2002, s. 1.

         (6)  Ú. v. EÚ C 267, 9.9.2011, s. 3.

         (7)  Výročná správa o činnosti za rok 2010, s. 26.

         (8)  Výročná správa o činnosti za rok 2010, s. 34.

         (9)  Výročná správa o činnosti za rok 2010, s. 30.

         (10)  Ú. v. EÚ L 250, 27.9.2011, s. 94.